als_Latn dik_Latn sag_Latn
Zyrtarisht, prej ditës së djeshme, kanë nisur punimet në Elbasan. Firma e cila ka fituar tenderin e stadiumit ka bërë dje gjënë elementare për një kantier ndërtimi. Bëhet fjalë për rrethimin e gjithë stadiumit që tashmë është vend pune. Por nuk mbaron puna vetëm me rrethimin. Prej ditës së sotme do të nisin punime të rënda. Do të nisë prishja e tribunës, që do të bëhet nga e para. Kjo do të thotë ndryshime rrënjësore në këtë impiant. Por të rejat në këtë stadium do të jenë të shumta që nga ora e deri tek fasada e re prej xhami. Puna për ndërtimin e këtij stadiumi nisi dje dhe do të hidhen rreth 1.35 milionë euro për këtë vepër. Shumica e parave për rindërtimin e stadiumit do të paguhen nga shteti, ndërsa një pjesë do të paguajë edhe FSHF-ja. “Ruzhdi Bizhuta” është stadiumi ku nga shtatori mund të luajë Kombëtarja Shqiptare. Shteti, institucioni i futbollit, kanë bërë tashmë një marrëveshje me Bashkinë e qytetit të Elbasanit për të investuar në këtë stadium. Edhe pse “Ruzhdi Bizhuta” nuk ka ndriçim në funksionim, duket se gjërat mund të ndryshojnë në pak muaj. Do të investohet rreth 1.35 milionë euro në këtë stadium, duke filluar nga fusha e deri te karriget, për ta sjellë impiantin në gjendje për t’u luajtur ndeshje ndërkombëtare. Sipas përllogaritjeve të FSHFsë, Elbasani është qyteti që ka stadiumin më të përshtatshëm për të luajtur ndeshjet ndërkombëtare. Faktikisht në “lojë” për të qenë pritës i ekipit kombëtar ishte edhe “Loro Boriçi”. Stadiumi i Shkodrës ka pafund vend, por për ta sjellë në standardet e UEFA-s duhen më shumë se 2 milionë euro dhe koha e rindërtimit është më e madhe. Edhe inspektori i FIFA-s që erdhi në tetor pa nga afër këto stadiume dhe do të japë detyra se si ato mund t’I plotësojnë kushtet.
Faktikisht në këto stadiume më së shumti fokusohet ideja e FSHF-së për vendet ku do të luajë kombëtarja pas shtatorit.
Fasada - Stadiumi i ri në Elbasan do të ketë një fasadë spektakolare e tëra prej xhami. Kjo ka qenë një porosi e veçantë e Kryeministrit të vendit, z.Edi Rama, i cili është shumë entuziast për këtë projekt. “Qeveria do të rindërtojë stadiumin. Këtu do të luhen ndeshjet e skuadrës sonë Kombëtare, deri kur të jetë ndërtuar stadiumi i Tiranës. Ne në bashkëpunim me Federatën do të marrim përsipër që ta transformojmë këtë stadium ashtu siç duhet”, thoshte Rama, javë më parë. Tani ky premtim është bërë realitet.
als_Latn als_Latn als_Latn